[{"text_idx": "#000006", "text": "*For English review, see language toggle button on top of webpage*"}, {"text_idx": "#000007", "text": "Wel, mi fuon ni i ffwrdd o\u2019r theatr am amser hir iawn yn do? A phwy sydd wedi bod yno\u2019n aros amdanon ni ond Tomos Llygoden. Mae Tomos yn o\u0302l gyda stori newydd ac mae ganddo gymeriad newydd i\u2019w gyflwyno inni \u2013 Feiolet Pot Blodau."}, {"text_idx": "#000008", "text": "Mae sawl dynes lanhau yn gweithio yn y theatr, ond ffefryn y llygod ydi Feiolet Pot Blodau, ac mae hi\u2019n hawdd iawn gweld pam. Mae hi\u2019n annwyl a charedig a chydig bach yn od. Mae hi\u2019n gwneud pethau chydig bach yn od, ac yn gwisgo pethau braidd yn od. A dyna sut y cafodd hi ei henw \u2013 am ei bod hi\u2019n gwisgo pot blodau ar ei phen yn lle het!"}, {"text_idx": "#000009", "text": "Ond y prif reswm pam fod y llygod yn ei hoffi, ydi am ei bod hi\u2019n ddynes lanhau wael ofnadwy, sy\u2019n golygu fod yna fwy na digon o friwsion a phethau da ar o\u0302l yn y theatr i\u2019r llygod eu mwynhau. Ond er bod y llygod yn hoffi hyn, tydi Mr Meilir, y rheolwr, ddim yn hoffi hyn o gwbl, ac mae dyfodol Feiolet fel glanhawraig yn y theatr mewn perygl."}, {"text_idx": "#000010", "text": "Tybed a fydd Tomos a\u2019i ffrindiau\u2019n gallu darganfod pam fod Feiolet yn ddynes lanhau mor wael? A tybed fyddan nhw\u2019n gallu cadw ei swydd hi yn y theatr?"}, {"text_idx": "#000011", "text": "Dyma stori olaf y gyfres hon, ond mae hi\u2019n stori arall ddifyr a doniol, sy\u2019n addas ar gyfer plant 5-8 oed. Mae Tomos a\u2019i ffrindiau\u2019n gymeriadau mor hoffus ac annwyl ac mae hi\u2019n hwyl dilyn eu hanturiaethau yn y theatr."}, {"text_idx": "#000012", "text": "Yn ychwanegu at greu byd hudolus y theatr a\u2019r cymeriadau hoffus mae darluniau hyfryd Leri Tecwyn wrth gwrs. Mae hi\u2019n defnyddio lliwiau tywyll a chynnes fel coch, gwyrdd a brown sy\u2019n cyfleu\u2019r teimlad o fod mewn theatr grand draddodiadol i\u2019r dim. A dw i\u2019n siw\u0302r ei bod hi wedi cael hwyl yn darlunio Feiolet! Dw i\u2019n ffan mawr o\u2019i sanau hi fy hun."}, {"text_idx": "#000013", "text": "Dw i\u2019n tueddu i feddwl bod gormod o ysgrifen ar rai tudalennau o gymharu ag eraill, a bod hyn braidd yn anghyson. Efallai y byddai'n ormod i rai plant ifanc fod yn darllen y llyfr heb gymorth, ond eto, gall fod yn ddefnyddiol ar gyfer darllenwyr annibynnol newydd. Dw i\u2019n gwybod y byswn i wedi bod wrth fy modd yn gwrando ar y stori hon pan oeddwn i\u2019n blentyn."}, {"text_idx": "#000014", "text": "Am stori ysgafn a hwyliog, am gymeriadau annwyl ac agos atoch chi, ewch i chwilio am gopi o Tomos Llygoden y Theatr a Feiolet Pot Blodau! A chofiwch fynd i chwilota am straeon eraill y gyfres hefyd- mae digon o ddewis!"}, {"text_idx": "#000020", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000021", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]